Diari Oficial de la Generalitat Valenciana


Sumari del DOGV 4859, del 08-10-2004 (2004/10642)

DECRET 201/2004, d'1 d'octubre, del Consell de la Generalitat, pel qual concedix l'Alta Distinció de la Generalitat Valenciana al Molt Honorable Sr. D. José Luis Olivas Martínez.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   4859

Data del DOGV
:   08-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10585


Data del document
:   01-10-2004

Organisme emissor
:   Presidència de la Generalitat

Tipus de document
:   Decret

Descriptors 

:   * premi cultural
    * distinció honorífica

DECRET 201/2004, d'1 d'octubre, del Consell de la Generalitat, pel qual concedix l'Alta Distinció de la Generalitat Valenciana al Molt Honorable Sr. D. José Luis Olivas Martínez. [2004/X10220]
  
El Consell de la Generalitat va crear l'Alta Distinció de la Generalitat Valenciana mitjançant el Decret 28/1986, de 10 de març, modificat pel Decret 177/2003, de 12 setembre, per premiar persones físiques o jurídiques que s'hagen distingit en la seua activitat al servici dels interessos generals i peculiars de la Comunitat Valenciana.
  
José Luis Olivas Martínez es va llicenciar en Dret per la Universitat de Complutense de Madrid.
  
Des de 1977 ha participat activament en la vida política de la Comunitat Valenciana, ocupant llocs de responsabilitat.
  
Fou elegit regidor de l'Ajuntament de València en les primeres eleccions democràtiques de 1979 i posteriorment en les de 1987 i 1991, tot exercint els càrrecs de tinent d'alcalde i delegat de l'Àrea d'Hisenda des de 1991 a 1995.
  
En desembre de 1981 fou nomenat director general de Pressuposts, de la Conselleria d'Economia i Hisenda, en l'etapa de la preautonomia. Fou elegit diputat a les Corts Valencianes en 1995 i 1999; conseller d'Economia i Hisenda en 1995 i, posteriorment, d'Economia, Hisenda i Administració Pública.
  
El 23 de juliol de 1999 va prendre possessió com a vicepresident primer del Govern Valencià, i el 24 juliol de 2002 assumix la Presidència de la Generalitat, i es convertix en el tercer president de la nostra etapa autonòmica.
  
Alhora, ha estat membre del Comitè de Regions de la Unió Europea i de la Comissió d'eixe Comité amb competències en matèria d'ocupació, política econòmica i d'empresa, president del Consell d'Administració de l'Institut Valencià de Finances, de l'Institut Valencià d'Investigacions Econòmiques, de l'Institut Valencià d'Estadística, de la Ciutat de les Arts i les Ciències, SA, de Projecte Cultural de Castelló, SA, i d'Encovagas, SA.
  
Hem de destacar, per tant, la seua brillant carrera al front de càrrecs de representació democràtica, així com de responsabilitat política, al servici dels interessos de la Comunitat Valenciana. Ha estat l'impulsor d'una política econòmica que ha comportat els millors anys de prosperitat, de creació d'ocupació i en què la Comunitat Valenciana ha estat i és referent i exemple per a altres moltes autonomies.
  
Per tot això, com a reconeixement al seu constant treball i el seu esperit de sacrifici al servici dels interessos de la Comunitat Valenciana des de les diverses activitats i càrrecs que ha ocupat, a proposta del president de la Generalitat i després de la deliberació del Consell de la Generalitat, en la reunió del dia 1 d'octubre de 2004,
  
DECRETE
  
Article únic
  
Concedir l'Alta Distinció de la Generalitat Valenciana al Molt Honorable Sr. D. José Luis Olivas Martínez.
  
València, 1 d'octubre de 2004
  
El president de la Generalitat,
  
FRANCISCO CAMPS ORTIZ